K สุดยอด! Q2/59 พลิกกำไร 14.15 ลบ. เตรียมจ่ายปันผลเป็นหุ้น-เงินสด
K สุดยอด! Q2/59 พลิกกำไร 14.15 ลบ. จากปีก่อนขาดทุน 3.77 ลบ. หลังรายได้ออกแบบตกแต่งภายในพุ่ง ขณะที่ช่วง 6 เดือนแรกมีกำไร 28.20 ลบ. ลดลง 17% จากปีก่อน 34.17 ลบ. เตรียมจ่ายปันผล 0.00555555556 บาทต่อหุ้น พร้อมจ่ายเป็นหุ้น 10: 1 ขึ้น XD 22 ก.ย.59 กำหนดจ่าย 18 พ.ย.นี้
15 ส.ค. 2559

บริษัท คิงส์เมน ซี.เอ็ม.ที.ไอ. จำกัด (มหาชน) หรือ K รายงานผลการดำเนินงานไตรมาส 2/59 สิ้นสุดวันที่ 30 มิ.ย.59 (รวมบริษัทย่อย) มีกำไรสุทธิ 14.15 ล้านบาท หรือมีกำไรสุทธิ 0.07 บาทต่อหุ้น เทียบกับช่วงเดียวกันของปีก่อนที่มีผลขาดทุนสุทธิ 3.77 ล้านบาท หรือขาดทุนสุทธิ 0.06 บาทต่อหุ้น
โดยผลการดำเนินงานในไตรมาสดังกล่าวที่พลิกกำไรเนื่องจากบริษัทมีรายได้จากการให้บริการ 314.34 ล้านบาท เปรียบเทียบกับ 153.33 ล้านบาท เพิ่มขึ้น 161 ล้านบาทจากปีก่อน คิดเป็นร้อยละ 105 มีสาเหตุมาจากบริษัทรับรู้ยอดขายในธุรกิจตกแต่งภายในเพิ่มขึ้นทั้งส่วนที่เป็นการออกแบบ ตกแต่งภายใน ในพื้นที่ส่วนกลางของลูกค้า อาทิ เช่น ห้างสรรพสินค้าชั้นนา , Duty Free
ขณะที่ช่วง 6 เดือนแรกมีกำไรสุทธิ 28.20 ล้านบาท หรือมีกำไรสุทธิ 0.14 บาทต่อหุ้น ลดลง 17% จากช่วงเดียวกันของปีก่อนที่มีกำไรสุทธิ 34.17 ล้านบาท หรือมีกำไรสุทธิ 0.57 บาทต่อหุ้น
นอกจากนี้ ได้ประกาศจ่ายปันผลงวดดำเนินงานวันที่ 1 ม.ค. 2559 ถึงวันที่ 30 มิ.ย. 2559 เป็นเงินสดจำนวน 0.00555555556 บาทต่อหุ้น และจ่ายปันผลเป็นหุ้นอัตรา (หุ้นเดิม :หุ้นปันผล) 10 : 1 โดยจะขึ้นเครื่องหมาย XD ไม่ได้รับสิทธิปันผลในวันที่ 22 ก.ย. 2559 และกำหนดจ่ายเงินปันผลในวันที่ 18 พ.ย. 2559
 